UPRS Sklep I U 85/2025-4, enako tudi , , , , , , , , 
Sodna praksa Upravnega sodišča, 2025-01-27

igre na srečo - omejitev dostopa do spletnih strani - nadzor nad prirejanjem iger na srečo - prirejanje spletnih iger na srečo brez koncesije vlade

Obseg omejitve dostopa do spletne strani in način izvršitve sta podana ob upoštevanju načela sorazmernosti in v okviru tehničnih možnosti, saj je predlagatelj predlagana obseg omejitve in način izvršitve utemeljil z upoštevanjem okoliščin, ki jih določa ZIS (da je predlagani obseg nujno potreben in da je način izvršitve za nasprotno stranko kot ponudnika storitev informacijske družbe najmanj obremenjujoč in z najmanj stranskimi učinki.

Predlogu se ugodi tako, da se nasprotni stranki odredi:

I. da mora v roku sedmih delovnih dni po pravnomočnosti tega sklepa omejiti dostop do spletne strani ..., in sicer tako, da se na DNS strežnikih, ki jih ima ponudnik storitev informacijske družbe v lasti ali v upravljanju, s preusmeritvijo na IP naslov ... onemogoči pretvorba tekstovnega spletnega naslova ... v pravi IP naslov, ter

II. da mora v roku osmih dni po omejitvi dostopa do spletne strani predlagatelju poslati poročilo o izvedbi naloženega ukrepa z navedbo imen in IP naslovov DNS strežnikov, na katerih je nasprotna stranka izvršila naloženi ukrep preusmeritve.

1. Predlagatelj je naslovnemu sodišču posredoval predlog za izdajo odločbe za omejitev dostopa do spletne strani družbe A. Predlagal je, da naj sodišče odredi, da je dolžan ponudnik storitev informacijske družbe B., d.o.o. (v nadaljevanju nasprotna stranka) v sedmih delovnih dneh po prejemu odločbe omejiti dostop do spletne strani ..., in sicer tako, da s preusmeritvijo na IP naslov ..., na katerem je objavljena informacija o preusmeritvi in razlogih zanjo, onemogoči pretvorbo tekstovnega spletnega naslova ... v IP naslov na DNS strežnikih, ki jih ima ponudnik storitev informacijske družbe v lasti ali v upravljanju (1.točka izreka), ter da mora nasprotna stranka v roku osem dni po omejitvi dostopa do spletne strani predlagatelju poslati poročilo o izvedbi naloženega ukrepa z navedbo imen in IP naslovov DNS strežnikov, na katerih je nasprotna stranka izvršila naloženi ukrep preusmeritve (2. točka izreka).

2. V obrazložitvi je navedel, da je dne 30. 8. 2023 zavezancu izdal odločbo o prepovedi prirejanja iger na srečo v Republiki Sloveniji, ki je postala pravnomočna 3. 11. 2023. Zavezanec odločbe o prepovedi prirejanja iger na srečo ni izvršil, čeprav bi jo lahko in naredil vse, kar je v njegovi moči, da dejavnosti ne bi več opravljal v Republiki Sloveniji, in sicer tako, da bi npr.: izvršil tehnične in organizacijske ukrepe, kot so blokada slovenskih IP naslovov, umaknil informacije v slovenskem jeziku, preprečil prijave v sistem igralcem s prebivališčem v Republiki Sloveniji itd., vendar tega ni storil. Omejevanje dostopov do spletne strani je možno izvršiti na več načinov, npr. s preusmerjanjem na DNS strežnikih, s filtriranjem po IP naslovih ter s filtriranjem glede na vsebino IP paketov. Glede na 107.a člen Zakona o igrah na srečo (v nadaljevanju ZIS) in ob upoštevanju načela sorazmernosti je zato predlagatelj predlagal sodišču, da nasprotni stranki naloži omejitev dostopa do predmetne spletne strani na način, ki je najmanj obremenjujoč in ima najmanj stranskih učinkov za nasprotno stranko.

3. Nasprotna stranka na predlog ni odgovorila.

5. Po 107.a členu ZIS lahko sodišče, če zavezanec iz odločbe o prepovedi prirejanja iger na srečo te ne izvrši, na predlog nadzornega organa (zdaj Finančna uprava RS, Posebni finančni urad) ponudniku storitev informacijske družbe odredi omejitev dostopa do spletnih strani, preko katerih se prirejajo spletne igre na srečo brez koncesije vlade (prvi in drugi odstavek). V predlogu mora biti ob upoštevanju načela sorazmernosti in v okviru tehničnih možnosti določen obseg omejitve in način njene izvršitve (tretji odstavek). Omejitev dostopa do spletnih strani se lahko izvrši le v obsegu, ki je nujno potreben za izvršitev odločbe o prepovedi prirejanja igre na srečo, in na način, ki je najmanj obremenjujoč za ponudnika storitev informacijske družbe (četrti odstavek).

6. S predlogu priloženo odločbo, na katero se predlagatelj tudi sklicuje, so po presoji sodišča izkazana dejstva, ki jih predlagatelj zatrjuje - da je zavezancu z izvršljivo odločbo prepovedano prirejanje iger na srečo v Republiki Sloveniji, ki jih ta prireja po internetu na navedeni spletni strani in brez predpisane koncesije vlade. Predlagatelj je predlog oprl še na svojo ugotovitev dejstev v postopku nadzora prirejanja iger na srečo po internetu oziroma drugih telekomunikacijskih sredstvih, da (namreč) zavezanec navedene odločbe ne izvrši. Vsa navedena dejstva pa predstavljajo dejansko podlago, ki glede na citirano zakonsko določbo prvega odstavka 107.a člena ZIS sodišču dopušča, da ponudniku storitev informacijske družbe odredi omejitev dostopa do spletnih strani, preko katerih se prirejajo spletne igre na srečo brez koncesije vlade. Ta dejstva so s strani nasprotne stranke tudi neprerekana in prav tako dejstvo, da je nasprotna stranka ponudnik storitev informacijske družbe.

7. Po presoji sodišča sta tudi v predlogu predlagana obseg omejitve dostopa do spletne strani (omejitev dostopa do spletne strani ..., na kateri zavezanec prireja igre na srečo) in način izvršitve (omejitev dostopa do predmetne spletne strani na način, da se s preusmeritvijo na IP naslov ... na DNS strežnikih, ki jih ima ponudnik storitev informacijske družbe v lasti ali v upravljanju, onemogoči pretvorba tekstovnega spletnega naslova ... v pravi IP naslov) podana ob upoštevanju načela sorazmernosti in v okviru tehničnih možnosti, saj je predlagatelj predlagana obseg omejitve in način izvršitve utemeljil z upoštevanjem okoliščin, ki jih določa ZIS v spredaj citirani določbi (da je predlagani obseg nujno potreben in da je način izvršitve za nasprotno stranko kot ponudnika storitev informacijske družbe najmanj obremenjujoč in z najmanj stranskimi učinki).

8. Ker dejstva in dokazi, ki jih je navedel oziroma predložil predlagatelj, odreditev predlagane omejitve dostopa do spletnih strani na podlagi prvega odstavka 107.a člena ZIS dopuščajo, nasprotna stranka pa ni podala nobenih navedb oziroma dokazov, ki bi temu nasprotovali, je sodišče predlogu predlagatelja ugodilo.

9. Sodišče je sledilo predlogu tudi v delu, da se nasprotni stranki odredi, da mora predlagatelju poslati poročilo o izvršenem ukrepu, saj je štelo, da gre za nujno informacijo, ki mora biti predlagatelju zagotovljena zaradi izvajanja nadzora v skladu z določbami ZIS.

Zakon o igrah na srečo (1995) - ZIS  - člen 107, 107a

Opr št. sodišča II stopnje: UPRS Sklep I U 165/2025-4, z dne 10.02.2025, ECLI:SI:UPRS:2025:I.U.165.2025.4

Opr št. sodišča II stopnje: UPRS Sklep I U 223/2025-4, z dne 19.02.2025, ECLI:SI:UPRS:2025:I.U.223.2025.4

Opr št. sodišča II stopnje: UPRS Sklep I U 146/2025-4, z dne 05.02.2025, ECLI:SI:UPRS:2025:I.U.146.2025.4

Opr št. sodišča II stopnje: UPRS Sklep I U 77/2025-4, z dne 27.01.2025, ECLI:SI:UPRS:2025:I.U.77.2025.4

Opr št. sodišča II stopnje: UPRS Sklep I U 88/2025-5, z dne 27.01.2025, ECLI:SI:UPRS:2025:I.U.88.2025.5

Opr št. sodišča II stopnje: UPRS Sklep I U 257/2025-4, z dne 24.02.2025, ECLI:SI:UPRS:2025:I.U.257.2025.4

Opr št. sodišča II stopnje: UPRS Sklep I U 489/2025-4, z dne 25.03.2025, ECLI:SI:UPRS:2025:I.U.489.2025.4

Opr št. sodišča II stopnje: UPRS Sklep I U 397/2025-4, z dne 17.03.2025, ECLI:SI:UPRS:2025:I.U.397.2025.4

Opr št. sodišča II stopnje: UPRS Sklep I U 451/2025-4, z dne 24.03.2025, ECLI:SI:UPRS:2025:I.U.451.2025.4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.